Papersnake/gushiwen huggingface dataset:
径山五峰 其五 朝阳峰
祖铭（元代）

二仪开幽漠，日月临下土。万物丽高明，此峰正当午。

堂堂大圣人，两眼空寰宇。
见日庵
赵汝驭（宋代）

莫把桃花误世间，日方明处隐尤难。
道人办得心坚固，好向飞云顶上安。
同年杨兄作尉僰道兼领勾稽之作赋七言四韵诗以送之
祖无择（宋代）

县城荒僻民居少，吏事全稀似隐沦。且喜桑郊接乡树，莫嗟蓝绶染京尘。

鸾姿岂合淹仇览，仙骨应难滞子真。好在公馀频寄问，我方江上学垂纶。
送赵富文粹洪州三首
周必大（宋代）

南浦飞云绕栋桴，西山爽气入鱼须。
公庭吏散文书静，许我他时解榻无。
九月 其二
王炎（宋代）

人事有酬酢，山居方寂寥。三时缠宿疾，十月见生朝。

瘦骨添绵护，枯肠怯酒浇。为予歌一曲，亦足慰无聊。
元日
陈造（宋代）

爆竹声中杂笑呼，斗杓插海寺钟初。
椒觞带梦随小饮，桃板得诗仍自书。
愒日晚涂知内讼，占风吉卜定非虚。
新年旧管新收累，大府隆宽傥贷予。
感兴
何梦桂（宋代）

坐断乾坤老一窝，修篁翠袖自婆娑。
半生梦觉青山在，万世期长白日过。
云影对人閒里好，禽声入耳静边多。
舞雩不是真狂者，乐上心来可奈何。
满江红（戊午八月二十七日进思堂赏第二木稚）
吴潜（宋代）

丹桂重开，向此际、十分香足。最好处，云为莫护，雨为膏沐。树杪层层如宝盖，枝头点点犹金粟。算人间、天上更无花，风流独。

玉坛畔，仙娥簇。玉梁上，仙翁掬。叹吾今老矣，两难追逐。休把淹留成感慨，时闲赏玩时闲福。怕今宵、芳景便凋零，高烧烛。
十可行十颂
释清远（宋代）

临流洗浣莫疏慵，入众衣裳垢不中。上下邻肩薰炙久，身心动念肯消镕。
湖头观桃李四绝句 其一
王庭圭（宋代）

路转烟村万木春，村深疑有避秦人。山农出谷惊相问，不信边头有战尘。
挽潘校尉
刘宰（宋代）

一经知教子，三釜拟荣亲。
风树存亡恨，迷茫北渚津。
霜天晓角
徐媛（明代）

练波飞渺。月挂弓弯皎。云湿晴皋林杪。土花碎、幽岩老。

蛟龙时皋啸。江白渔歌杳。楼锁冷烟迷眺。剥绣斑、平沙晓。
赵子銮守顺庆清才有志于古书此赠之 其一
霍韬（明代）

皎皎苍王姿，雅志跨八荒。希迹古先民，寤寐曾不忘。

本深木自乔，玉藏山辉光。又如春昼晴，煦风四飘扬。

古贤美恕兹，骥步局此场。赵子如古贤，曾不屑名彰。

漏咎虽惕劬，晨昏故如常。
严陵方巾
华岳（宋代）

浮云扫尽天宇清，千花万花开锦屏。
好风吹皱一池绿，白鸟点破千山青。
客行五里复五里，两眼丹青间红紫。
杖屦不知行路难，人在江南图画裹。
相思引
袁去华（宋代）

晓鉴燕脂拂紫绵。未忄欠梳掠髻云偏。日高人静，沈水袅残烟。

春老菖蒲花未著，路长鱼雁信难传。无端风絮，飞到绣床边。
【双调】沉醉东风_秋夜旅思二
张可久（元代）

秋夜旅思
二十五点秋更鼓声，千三百里水馆邮程。青山去路长，红树西风冷。百年人半纸虚名，得似璩源阁上僧，午睡足梅窗日影。
气球
元气初包混饨，皮囊自喜囫囵。闲田地著此身，绝世虑萦方寸。圆满也不必烦人，一脚腾空上紫云，强似向红尘乱滚。
琼珠台
琪树暖青山鹧鸪，石床平红锦氍毹。云间萼绿华，梅下蓬莱屦。倚高寒满身香露，相伴仙人倒玉壶，月明夜瑶琴一曲。
邵二泉先生闲居四戒诗卷书后
彭定求（清代）

昔闻廉公言，曾受孔子戒。讵惟莲社徒，严净超尘界。

洗心密以藏，义阐羲皇卦。参之在性天，睹闻所未届。

凛兹入德门，窒欲慎一介。上士敦躬修，力障堤防坏。

伟哉邵夫子，道南衍宗派。正学人伦师，警惕恒匪懈。

矢此闲居箴，砭俗寓深喟。哀彼夸毗子，纵度恣娱快。

躁进而苟得，侈淫乃交害。四者实循环，酿毒甚蜂虿。

覆辙盍鉴诸，沈疴须急瘥。置身廉让间，食色捐业债。

皇皇澡浴勤，寸丝原不挂。粹然复天真，微阴去夬夬。

精金汰沙砾，嘉谷弃荑稗。敬聆木铎鸣，底事徇膜拜。

三复祇腹膺，心神顿潇洒。未敢缀卮词，牵延等菅蒯。
合江舟中作
晁公溯（宋代）

云气昏江树，春流没钓矶。
如何连夜涨，似欲送人归。
乱石水声急，片帆风力微。
舟师且停橹，鸥鹭畏人飞。
白牡丹
王贞白（唐代）

谷雨洗纤素，裁为白牡丹。异香开玉合，轻粉泥银盘。

晓贮露华湿，宵倾月魄寒。家人淡妆罢，无语倚朱栏。
不愿渔 其一
王令（宋代）

终焉可伯为，不愿为渔子。当时渭阳人，自是直钓耳。

今非结网身，岂有得鱼喜。试身风波间，特用豢妻子。

古今同为渔，意义不相似。
龙山云从亭
阮自华（明代）

玉馈山中酒未穷，解愁天日若相逢。
长竿为出鲛人月，短笛微吟龙女风。
莲叶高于三丈石，桃花开已十年红。
一望人间似烟雾，春深情思转微濛。
到雪峰
陈宓（宋代）

几载游山成负约，千年有寺未曾登。
却因名利经行此，羞对林间问我僧。
十六夜月二首 其二
李纲（宋代）

嫦娥长不老，宫殿复新秋。丹桂欲飘子，素蟾相对愁。

林寒枝绕鹊，江迥水明楼。逐客几弦望，又看成玉钩。
除夕立春
薛采（明代）

昨夜东风散紫宸，朝看淑气满江津。客裘定少三更雪，岸柳先看一日春。
别思
吴静婉（清代）

西崦雨未收，
东崦风又作。
留住绿蓑衣，
莫与篙师着。
过昭国里故第
韦应物（唐代）

不复见故人，一来过故宅。物变知景暄，心伤觉时寂。

池荒野筠合，庭绿幽草积。风散花意谢，鸟还山光夕。

宿昔方同赏，讵知今念昔。缄室在东厢，遗器不忍觌。

柔翰全分意，芳巾尚染泽。残工委筐箧，馀素经刀尺。

收此还我家，将还复愁惕。永绝携手欢，空存旧行迹。

冥冥独无语，杳杳将何适。唯思今古同，时缓伤与戚。
游钟山至八功德水
许谦（元代）

悠悠钟山云，朝夕碍我目。褰衣试一往，行与云相逐。

驱马出东试，十里至山麓。幽人昔已亡，谁能继芳躅。

猿鹤乘古林，鼪鼯啸深木。彼哉西方人，胡为擅斯谷。

岂云事幽栖，政尔眩华屋。泓泉抱何德，浊热供一沃。

岩回屐欲倦，小憩倚修竹。凉飔自披襟，佳兴亦云足。
句 其二
释德洪（宋代）

啼妆露着花。
满庭芳（丙午登多景楼和王总侍韵）
李曾伯（宋代）

浪拍金鳌，春浮铁瓮，气清天朗如秋。江皋无事，飞盖强追游。万顷蒲萄光里，风樯共、塔影悠悠。人间事，年华似掷，一水与俱流。

绸缪。千古恨，纷纷离合，晋宋曹刘。望长安何处，落照西头。往事苍苔陈迹，夷吾在、吾属何愁。清樽畔，谁能为我，一曲舞梁州。
贻曹郎中
张蠙（唐代）

所作高前古，封章自曲台。细看明主意，终用出人才。

省印寻僧锁，书楼领鹤开。南山有旧友，时向白云来。
句
钱伯言（宋代）

华戎交气俗，淮汴倒清浑。
故县遇风二首
孔武仲（宋代）

狂风奔屋似輣车，旅枕清寒一倍加。
半夜雨声收拾尽，晓来飞雪不成花。
南山罗汉赞十六首
黄庭坚（宋代）

香醉山中夏木阴，来禽磊磊承风雾。
山鸟冲飞堕圣前，小僧澡雪羞时供。
胡奴知是说法时，故奉金炉听时事。
有说法相无言说，无说无闻是真说。
晓上人还浙东
释法平（宋代）

鸟宿柴门静，更深别意倾。
孤灯寒有晕，细雨夜无声。
渡晓人争立，潮平橹乱鸣。
君今成独往，老罢苦为情。
和皇太子瑞雪二首
杨万里（宋代）

白玉花开碧玉天，萦楼绕殿舞翩然。
储皇善颂天皇德，瑞应金穰万万年。
升仙桥
岑参（唐代）

长桥题柱去，犹是未达时。
及乘驷马车，却从桥上归。
名共东流水，滔滔无尽期。
翁五松朝均庐墓资山乘暇一访偶成
朱浙（明代）

古寺平芜一鹤林，月明华表断遗音。惊风摵摵鸣黄叶，疏雨哓哓咽墓禽。

宿莽已封三尺土，蓼莪长抱百年心。瘦筇踏遍苍山路，来款柴扉话绿阴。
浣溪沙 化卧单
马钰（金朝）

三髻山侗化卧单。诸公休要做艰难。三条乾布有馀宽。

每幅度量须六尺，通为二九体长安。不愁炎暑与严寒。
春愁送刘侯归云中六首 其一
孙绪（明代）

黯黯拥春愁，迟日苦难旰。风鸣杨柳树，幽鸟时相唤。

独携一樽酒，坐爱花容粲。念君明日去，对景成感叹。
信都公家白兔
王安石（宋代）

水精为宫玉为田，姮娥缟衣洗朱铅。
宫中老兔非日浴，天使洁白宜婵娟。
扬须弭足桂树间，桂花如霜乱後前。
赤鸦相望窥不得，空疑两瞳射日丹。
东西跳梁自长久，天毕横施亦何有。
凭光下视罝网繁，衣褐纷纷漫回首。
去年惊堕滁山云，出入虚莽犹无群。
奇毛难藏果亦得，千里今以穷归君。
空衢险幽不可返，食君庭除嗟亦窘。
今序得为此兔谋，丰草长林且游衍。
采桑子 誓死赤脚，夏不饮水，冬不向火
马钰（金朝）

我今誓死环墙内，夏绝凉泉。冬鄙红烟。认正丹炉水火缘。师恩欲报勤修养，炼汞烹铅。行满功圆。做个蓬瀛赤脚仙。
中岩十八咏·松风亭
晁公溯（宋代）

皎皎石上月，飕飕松下风。
清绝谁领会，倚仗送飞鸿。
挽张春卿尚书
陈傅良（宋代）

怀抱今遗直，身名古象贤。
路车陈左塾，笙磬在东悬。
再世星辰上，三年雨露边。
崎岖空老去，有识共潸然。
题马虚中画
黄溍（元代）

人在白云处，舟在清溪曲。不闻欸乃声，但见山水绿。
忆旧游·又题茂苑从游图
杨葆光（清代）

记山横浅黛，水飏轻波，人泊兰桡。万古伤心事，把枯筇倚处，说与垂髫。

红愁绿怨难遣，几树夕阳摇。只短曲乌乌，疏萤闪闪，不觉魂销。

飘飘。向风立，但入望家山，未怅迢遥。只喜相携去，便苍茫行旅，那许无聊。

多少旧愁新恨，风雨付潇潇。问游子天涯，苏台夜月何处招。
【双调】庆东原_叹世拔山力
马致远（元代）

叹世
拔山力，举鼎威，暗鸣叱咤千人废。阴陵道北，乌江岸西，休了衣锦东归，不如醉还醒，醒而醉。明月闲旌旆，秋风助鼓鼙，帐前滴尽英雄泪。楚歌四起，乌骓漫嘶，虞美人兮，不如醉还醒，醒而醉。三顾茅庐问，高才天下知，笑当时诸葛成何计？出师未回，长星坠地，蜀国空悲，不如醉还醒，醒而醉。
夸才智，曹孟德，分香卖履纯狐媚。奸雄那里？平生落的，只两字征西。不如醉还醒，醒而醉。画筹计，堕泪碑，两贤才德谁相配？一个力扶汉基，一个恢张晋室，可惜都寿与心违，不如醉还醒，醒而醉。
珊瑚树，高数尺，珍奇合在谁家内？便认做我的，岂不知财多害己，直到东市方知。则不如醉还醒，醒而醉。
云锦
吕声之（宋代）

拥盖难遮万脸红，烂然云锦直连空。
更看雨过新妆洗，百媚都含一笑中。
水滨
黄遵宪（清代）

来牛去马看频频，独立苍茫此水滨。避面青山难见我，打头黄土信抟人。

东西市舶无分界，南北藩封此要津。七十二沽秋色满，不堪吹鬓半胡尘。
九日偕沈濬之饮天长寺昌上人所
刘泰（明代）

佳节青山懒去登，共缘西郭访名僧。
壶虚暗滴莲花漏，衣薄寒生柿叶绫。
拟薙白头归净社，欲留红日系长绳。
与君且尽杯中物，有约重来恐未能。
宜人杨氏挽词
楼钥（宋代）

梦入枌榆社，心游水竹湾。
丐归期拜寿，近侍望承颜。
一昨闻微恙，宁知竟大还。
佳城无路到，夫妇泪俱潸。
赋得高杨拂地垂
区怀瑞（明代）

清阴何处逢，曲水紫烟浓。映户眠初稳，窥茵舞欲慵。

香尘凡几缕，锦浪有千重。莫共将离赠，年年恼岸容。
登四明山
黄巨澄（宋代）

会稽东南秀，四明名更佳。
蜿蜒三百里，惨淡青莲花。
伊昔天地初，山川始萌芽。
六丁挥神斧，斲削如人家。
四牖遗古制，玲珑吐云霞。
侧闻刘樊徒，於此鍊丹砂。
耕烟种青棂，结实大如瓜。
挥手谢众士，身登凤凰车。
至今石窗底，青天守龙蛇。
玉女四五人，绿鬓垂鬖髿。
时来听潺湲，意态静不哗。
我夜闯其劳，月黑星如麻。
顾惭无灵气，怅望空咨嗟。
杨白花
曹炯（清代）

杨白花，春暮白如雪。飘荡逐东风，谁家怨离别。飞入深宫不见人，子规夜夜空啼血。
自从行
李梦阳（明代）

自从天倾西北头，天下之水皆东流。
苦言世事无颠倒，窃钩者东窃国侯。
君不见奸雄恶少椎肥牛，董生著书番见收。
鸿鹄不如黄雀啅，盗蹠之徒笑孔丘。我今何言君且休。
梅花喜神谱 其六 欲开八枝
宋伯仁（宋代）

如盘而柄圭，崇祼以为器。秬鬯次第陈，岂容忘古意。
题龙岩居士墨梅
董颖（宋代）

龙岩戏墨作横枝，韵胜何妨不入时。
黑雾玄霜遮缟袂，玉妃谪堕畏人知。
夜坐 其二
韩淲（宋代）

吴山岁夜雨，巷深杂泥土。白发倚高楼，长吟自怀古。

人人寻酒杯，处处亦歌舞。万事付灯檠，寒炉听更鼓。
晨装行
欧阳詹（唐代）

村店月西出，山林鹎鵊声。旅灯彻夜席，束囊事晨征。

寂寂人尚眠，悠悠天未明。岂无偃息心，所务前有程。
苦贫
陆游（宋代）

老作清时版籍民，深耕迨及故山春。
熟思岂是天贫我，妄计还山鬼笑人。
但使甑中余麦饭，何妨涧底采荆薪。
此穷正坐清狂尔，莫向瞿昙问宿因。
送江仲隆
胡广(明)（明代）

十年清宦住京畿，白发萧萧老布衣。
乡里交游前辈在，关河离别故人稀。
官桥细柳藏新雨，水驿轻帆背夕晖。
我有愁怀何处遣，秋来日望雁南飞。
浣溪沙（李参政壁赋浣溪沙三首再次韵谢之）
魏了翁（宋代）

一日嘉名万口传。都凭新乐播芳鲜。非关呈瑞作人妍。

地褊不妨金步稳，境幽生怕鼓声填。余尊相与重留连。
寄潭州谢城父
叶梦得（宋代）

南国波涛已过春，稍清群盗剪荆榛。孰知贾傅倾多士，但说番君得远民。

痛饮千钟应可强，传书一纸未能频。台评袖里犹多在，莫枉汀洲咏白蘋。
从德麟自中卢游灵记事
李廌（宋代）

青溪翠壁泻琮琤，洞府犹传鬼谷名。
幸有六经堪送老，不思唇舌慕从横。
寄题佛智忠禅师实庵
方回（元代）

皴皮槁项换儿童，依旧恒河见性同。
作茧蚕宁长恋叶，蜕形蝉待别嘶风。
双趺可逐茶毗尽，只履谁知窣堵空。
设上馒头诳人眼，新罗鹞子过天东。
和子山春日雨中书事见寄
文同（宋代）

菀菀冥冥雨气沉，一春长是咏春阴。
燕归画栋帘栊静，莺下雕栏院宇深。
斗草玉钗应复约，看花金勒误重寻。
谢郎风调将谁奈，独倚书床拥鼻吟。
招隐寺送阎判官还江州
皇甫冉（唐代）

离别那逢秋气悲，东林更作上方期。共知客路浮云外，

暂爱僧房坠叶时。长江九派人归少，寒岭千重雁度迟。

借问浔阳在何处，每看潮落一相思。
和刘后村梅花百咏
方蒙仲（宋代）

不把山林换市朝，鲜明自是一时标。
便令大冶安能铸，傥有小山差可招。
拈花寻放处西林鄂公句也为下转语率成四章 其二
候钧（清代）

拈花寻放处，花意复如何。风定树犹籁，潭空水不波。

及时还自省，非想忽成魔。解释无穷妙，香光静处多。
道中
彭汝砺（宋代）

湖天冬不雪，山地晚多风。岸草犹全绿，村花或自红。

差池岁聿暮，寂寞雨其濛。南北随蓬转，浮生旅寓中。
水龙吟 胥江竞渡
沈宪英（明代）

熏风池馆新篁，片红飞尽惊梅雨。纨扇初裁，罗衣乍试，又逢重午。

万户千门，游人争出，俱悬艾虎。看碧蒲萦恨，朱榴沾醉，似续离骚旧谱。

惆怅韶华易换，最关心、画船箫鼓。当年沉水，今朝寒食，依然荆楚。

抉目城边，捧心台畔，恨垂千古。霎时间惟见，清江一曲，绿蓑渔夫。
读欧阳永叔秋声赋有感
黄机（宋代）

执素不盈尺，抚桐何事弦。夜气还太初，杳无尘虑牵。

清商入林杪，抱膝忘吾年。人生感荣辱，而自损其天。

闻兹檐外声，乌乎使之然。
君贶环溪
司马光（宋代）

地胜风埃外，门深花竹间。
波光冷于玉，溪势曲如环。
荣路回翔厌，华轩啸咏闲。
堪羞谢太傅，不复到东山。
御街行·时康三载升平世
佚名（宋代）

时康三载升平世。恭谢三朝礼。群臣禁卫带花回，龊巷儿郎精锐。战袍新样团雕拥，重隘围子队。绣衣花帽挨排砌。锦仗天街里。有如仙队玉京来，妙乐钧天盈耳。都民观望时，果是消灾灭罪。
酒药
陆游（宋代）

愁凭酒破除，病藉药枝梧。
焦革死已久，宋清今亦无。
幽情寄鱼鸟，小艇杂菰蒲。
海上秋风早，悬知肺渴苏。
白鹤观
孔武仲（宋代）

洞天人远矣，琳馆有遗踪。
愿弃人间事，优游慕赤松。
红梅
牛士良（清代）

陇头人未来，江南春几许。
惆怅玉笛声，吹落胭脂雨。
望海
祖之望（清代）

行到东维山尽处，一痕浓黛绕登莱。数拳小岛浮沤出，万古神登叠浪催。

泰岱脉从辽海渡，珍珠门向日南开。蓬壶纵有仙人住，汉武秦皇安在哉。
再赋二首 其一
周紫芝（宋代）

故国辞家远，苕溪转柂深。交游千里隔，岁月二毛侵。

满意悲烟树，移时看水禽。唯应陆鲁望，相见可知心。
五十六字庸以告未知野夫者
程珌（宋代）

宁须山泽论高平，但要曾餐石决明。
三世击钟敲石磬，十年学剑斮铜钉。
倘知狐祖天边去，肯向蛮奴脚底行。
更许野夫寻上着，十洲三岛一宫城。
纪事
仇远（元代）

圩田平没石田枯，秋暑如蒸雨竟无。
六十年前曾记得，步行一直过西湖。
墨梅三绝
张于文（宋代）

年端唤醒玉梅魂，满袖春风不见痕。
未许卷帘新月上，却教烟雨恼黄昏。
同萧亭舅氏晚坐石帆亭听瀑 其二
王启涑（清代）

振衣华子冈，飞花散芬馥。流泉百道鸣，激荡声喧蹙。

栖鸟惊高枝，微风戛深竹。池上新月明，万绿如膏沐。

缱绻渭阳情，清言惬幽独。参横夜凉生，且共茅亭宿。
吊单方庵墓
陈著（宋代）

方庵居士死，归骨白云根。
霜暑三年别，风流万古存。
月梁空夜梦，宿草长春痕。
松底幽兰发，清香是梦魂。
斛律丞相
司马光（宋代）

君臣日荒宴，歌舞讳言愁。
老相犹当国，疆邻不敢谋。
谣言虽未出，奸谤已先流。
谁察忠臣意，通宵抱膝忧。
商山赠隐者
黄滔（唐代）

谁不相逢话息机，九重城里自依依。蓬莱水浅有人说，

商洛山高无客归。数只珍禽寒月在，千株古木热时稀。

西窗昨夜鸣蛩尽，知梦芝翁起扣扉。
后天易吟三十首
方回（元代）

阳生在十月，亥谓之天门。
战乎乾者物，乾实战于坤。
诗僧
叶茵（宋代）

同住西州一水滨，东州胜处始逢君。
诗成又逐行云去，后日相思祗看云。
阳春歌
李白（唐代）

长安白日照春空，绿杨结烟垂袅风。
披香殿前花始红，流芳发色绣户中。
绣户中，相经过。
飞燕皇后轻身舞，紫宫夫人绝世歌。
圣君三万六千日，岁岁年年奈乐何。
次台湾道区天民邀陈迂谷山长程守山司马同游剑潭韵 
陈树蓝（清代）

此日舟休刻，当年剑不腾。钟声停过客，笠影认归僧。

宝相胸成卐，金刚目有棱。千潭同一月，悟澈道心澄。
宫词 其一二九
花蕊夫人徐氏（唐代）

老大初教学道人，鹿皮冠子澹黄裙。后宫歌舞今抛掷，每日焚香事老君。
东游诗
区益（明代）

岭峤新开百里堂，桃花多种似河阳。琴声为变东山俗，宿影遥河北极光。

金甲未能忘细柳，闾阎先已颂甘棠。政成早晚来优诏，伫看飞凫入建章。
次韵闻复西湖夏日六言 其六
释道潜（宋代）

烧空火云万丈，气焰信可流金。嗟尔龟鱼得计，适然游泳滋深。
香木槽
郑文宝（宋代）

沉檀香植在天涯，贱等荆衡水面槎。
何必为槽饲鸡犬，不如煨烬向豪家。
寒食还陆浑别业
宋之问（唐代）

洛阳城里花如雪，陆浑山中今始发。
旦别河桥杨柳风，夕卧伊始桃李月。
伊始桃李正芳新，寒食山中酒复春。
野老不知尧舜力，酣歌一曲太平人。
草地寒甚毡帐中读杜诗
汪元量（宋代）

少年读杜诗，颇厌其枯槁。斯时熟读之，始知句句好。

书生挟蠹鱼，流行万里道。朱颜日以衰，玄发日已老。

耿耿不圆卿，宁方自为皂。举目无寸亲，忧伤入怀抱。

炎天冷如冰，碛地不生草。我马跑沙石，我饥面苍昊。

人马不相离，冻死俱未保。何当回白日，阴云尽一扫。
木兰后池三咏。白莲
皮日休（唐代）

但恐醍醐难并洁，只应薝卜可齐香。

半垂金粉知何似，静婉临溪照额黄。
徐氏云山图
沈周（明代）

老夫发墨为白云，忽看一幛千氤氲。徐卿新堂虚北壁，谁谓不堪持赠君。

青山为母云作子，倒见青山落怀里。分明七十二芙蓉，汞海卧秋扶不起。

满堂雨气飒欲流，隔帘绿树啼春鸠。白云在家亲在眼，不倚太行歌远游。
题旴守仲仁玩易轩
罗伦（明代）

白发萧萧思满巾，炉香不动闭关心。等閒欲问春消息，梅树枝头看浅深。
句
刘敬之（唐代）

山近衡阳虽少雁，水连巴蜀岂无鱼。
曹山 其一
陈广宁（清代）

镂刻疑鬼神，玲珑成户牖。深黑不见光，摇艇入岩窦。

净绿灵境开，碎碧晴光漏。苔藓何凄寒，日夜错昏昼。

稍觉萝蔓深，渐见松竹茂。深渊耸石崖，浅濑注奔溜。

转迓铲削工，得睹芙蓉秀。
蔡师直画山水研屏二首 其二
谢薖（宋代）

淡墨江山作小屏，碧纱烟里护寒泓。蟾蜍写尽看倒影，身在山阴佳处行。
八十一吟
陆游（宋代）

八十古云耄，吾今不啻过。
山程雨芒屩，水宿一渔蓑。
鸡唱刘琨舞，牛疲甯戚歌。
春寒欺短褐，将奈此翁何！
和邠老郎官湖怀古五首
贺铸（宋代）

昔人泯黄壤，陈迹变沧波。
劫火洞然坏，无如嘉句何。
题栖真院栖隐阁
祝禹圭（宋代）

督邮一见未为辱，不暇税冕为膰肉。
栖隐阁上字犹新，堪叹五湖去不速。
送张无梦归天台山
王钦若（宋代）

天台琼台标奇状，赤城瀑布悬千丈。
中有高人混姓名，不向迷千随得丧。
闲寻棋侣过清溪，静拨云根种紫芝。
八卦炉中调姹女，三田宫里守婴儿。
太平天子秉乾籙，内宁外肃均百福。
直符受事紫微宫，三捧灵文降黄屋。
冲漠玄台集九真，清净洪基化兆民。
祥风拂袂来幽谷，志士乘蹻朝玉宸。
相见开怀忘岁月，因论微言鉴毫发。
万壑流泉岸不枯，四时春煦花常发。
却避红尘思旧麓，空羡冥鸿归势速。
囊中御制宠行歌，好与黄庭同诵读。
咏项籍庙二首 其二
许彦国（宋代）

千古兴亡莫浪愁，汉家功业亦荒丘。空馀原上虞姬草，舞尽春风未肯休。
倚杖吟
王授（清代）

倚杖出岩扉，秋入荷衣冷。清风吹柳条，素月照松顶。
读刘宾客诗再赋
徐恢（宋代）

山泉何地发轻雷，直使烟云对面开。
可惜隐侯无妙语，却教诗自雍州来。
十二时
彭耜（宋代）

素馨花、在枝无几。秋入阑干十二。那茉莉、如今已矣。只有兰英菊蕊。霜蟹年时，香橙天气。总是悲秋意。问宋玉、当日如何，对此凄凉风月，怎生存济。

还未知、幽人心事。望得眼穿心碎。青鸟不来，彩鸾何处，云锁三山翠。是碧霄有路，要归归又无计。

奈何他、不长天远，身又何曾生翼。手拟芙蓉，耳听鸿雁，怕有丹书至。纵人间富贵，一岁复一岁。此心终日绕香盘，在篆畦儿里。
贺弄璋
张天赋（明代）

天际云收现彩虹，郁葱佳气绕堂中。骊珠捧出欺明月，秀气钟堂并圣童。

宁邑共誇生俊杰，采花应见续豪雄。与君俱遂南山约，八句诗成兴未终。
结茅石湖山中
邓云霄（明代）

岂为逃名遂陆沉，闲情原不借云林。畏人渐觉蓬蒿长，舒啸时云鸾凤音。

古洞夜寒占剑气，空山春静适琴心。齐盟此道还吾辈，和得新诗细细吟。
加免获嘉等县今年秋收稍歉者租诗以示地方吏
弘历（清代）

我过直𨽻时，蠲租别次第。丰收普免三，歉收更加二。

前临丰乐镇，凭舆觇稔岁。是用生欢颜，免三均示惠。

迩日遵河北，观民每驻辔。沙田馀稚苗，场圃鲜硕穗。

问知秋雨稀，谷价因以贵。休助有古训，加蠲亦近例。

亟颁十行诏，更敕一方吏。惠民不吝恩，施恩善推类。
论诗绝句三十首 其一
赵清瑞（清代）

玄珠遁太虚，云龙起相逐。钩入珊网时，怡然媚幽独。
清白堂
王十朋（宋代）

钱清地古思刘宠，泉白堂虚忆范公。
印绶纷纷会稽守，谁能无愧二贤风。
寄冯深居
释元肇（宋代）

人世还如客路同，可堪垂老尚飘蓬。旧年两向吴中见，今日相思白下东。

乌鹊桥边望明月，凤凰台上咏秋风。满题红叶随流去，惆怅才高命不通。
荆溪棹歌四首 其四
吕诚（元代）

双舟来往奈愁何，日日溪中听棹歌。溪水西流流不断，海门东去作风波。
题兰寄潘景瑞
倪谦（明代）

丛兰在幽谷，濯濯冰雪姿。霜筠共贞操，楚楚琅玕枝。

光风汎疏颖，白露凝华滋。清芬被百草，岂为无人知。

我欲结为佩，采芳荐彤墀。怊怅隔澧浦，路远莫致之。

悠悠十年别，迢迢千里思。含情托毫素，永固同心期。
春日七言二首 其一
唐庚（宋代）

更与何人共寂寥，竹君时引到溪桥。是家大似东郭子，能使人之意也消。
和昌甫竹句 其五
韩淲（宋代）

绝岸沿流翠碧洲，烟枝露叶落还抽。输他荒阔无人管，拟待烦君一笔收。
春日到弘法寺
樱井勉（清代）

双狗跟孤叟，不须童仆随。东风何习习，春日自迟迟。

梅似将笄女，莺如学语儿。招提人迹少，徐步独思诗。
登凭虚山殿在永明殿之南岩洞甚奇
严嵩（明代）

峰殿郁岧峣，登临近九霄。曙烟笼阙迥，残月带城遥。

翔凤金为阁，飞虹玉作桥。乘舆罢游幸，花色为谁饶。
李长吉歌诗叙
杜牧（唐代）

太和五年十月中，半夜时，舍外有疾呼传缄书者，牧曰：“必有异，亟取火来！”及发之，果集贤学士沈公子明书一通，曰：“我亡友李贺，元和中，义爱甚厚，日夕相与起居饮食。贺且死，尝授我平生所著歌诗，离为四编，凡二百三十三首。数年来东西南北，良为已失去；今夕醉解，不复得寐，即阅理箧帙，忽得贺诗前所授我者。思理往事，凡与贺话言嬉游，一处所，一物候，一日一夕，一觞一饭，显显然无有忘弃者，不觉出涕。贺复无家室子弟，得以给养恤问。尝恨想其人咏味其言止矣！子厚于我，与我为贺序，尽道其所来由，亦少解我意。”牧其夕不果以书道不可，明日就公谢，且曰“世谓贺才绝出于前”让。居数日，牧深惟公曰“公于诗为深妙奇博，且复尽知贺之得失短长。今实叙贺不让，必不能当公意，如何？”复就谢，极道所不敢叙贺。公曰：“子固若是，是当慢我。”牧因不敢复辞，勉为贺叙，终甚惭。

贺，唐皇诸孙，字长吉。元和中，韩吏部亦颇道其歌诗。云烟绵联，不足为其态也；水之迢迢，不足为其情也；春之盎盎，不足为其和也；秋之明洁，不足为其格也；风樯阵马，不足为其勇也；瓦棺篆鼎，不足为其古也；时花美女，不足为其色也；荒国陊殿，梗莽邱垄，不足为其怨恨悲愁也；鲸呿鳌掷，牛鬼蛇神，不足为其虚荒诞幻也。盖骚之苗裔，理虽不及，辞或过之。骚有感怨刺怼，言及君臣理乱，时有以激发人意。乃贺所为，得无有是？贺能探寻前事，所以深叹恨古今未尝经道者，如金铜仙人辞汉歌、补梁庾肩吾宫体谣。求取情状，离绝远去笔墨畦径间，亦殊不能知之。贺生二十七年死矣！世皆曰：使贺且未死，少加以理，奴仆命骚可也。贺死后凡十有五年，京兆杜牧为其叙。
同山窗游黄山
程无凤（宋代）

解鞍小憩索胡床，五载重来两鬓霜。
庭下幽花迷蛱蝶，屋头乔木弄笙簧。
棣华喜遂团栾乐，柳絮从教上下狂。
明月浮丘访仟伯，径迷芳草马蹄香。
京使回自临川得从兄书寄诗依韵和
徐铉（宋代）

珍重还京使，殷勤话故人。
别离长挂梦，宠禄不关身。
趣向今成道，声华旧绝尘。
莫嗟容鬓老，诗句逐时新。
用峰山旧韵二首
姚孝锡（宋代）

春水上堤沙，春晴散望赊。
衰年花近眼，久客梦还家。
映日孤鸿没，迎风双燕斜。
平生江海意，早晚送浮槎。
灵应寺二首
邓肃（宋代）

老木森森小径斜，淡烟横锁两三家。
晚来欲写潇疏景，举目遥岑更望赊。
东楼雨中七诗 其三
王元粹（金朝）

多年苍柏拂檐枝，燕子飞来语向谁。枕簟不妨留客住，满楼风雨下帘时。
答张无尽因续成诗
释圆玑（宋代）

野僧窿客下烟岚，试问如何是翠岩。

门近洪崖千尺井，石桥分水绕松杉。
苏幕遮 皇觉寺至西竺庵
黄燮清（清代）

夕阳桥，芳草浦。十里江村，九里成烟雨。认是西湖堤上去。

处处留人，处处留莺住。

送征帆，吹恨绪。衣绣相思，万里黄金缕。今日轻阴明日絮。

添了残红，便算春归路。
次韵曹好谦负春
曹纬（宋代）

作计寻芳不属贫，可怜风物自良辰。
飞花有意能留客，啼鸟多良解唤人。
涉世乍惊翻捭薄，论交多语白头新。
十年异县伤流落，来往山州枉过春。
和将使早雪
王炎（宋代）

晓日藏明恐雪羞，远山含暝更云浮。
不须苦道丰年瑞，拥衲炉边索酒舟。
雨中渡扬子江见海怪出没
尹廷高（元代）

吴头楚尾天一隅，长江浩淼云模糊。中流风急浪花涌，船头黄帽惊相呼。

蜿蜒海怪互出没，踊跃与我为先驱。神闲意定若无见，自笑胆气由来粗。

江神雅识诗客意，故尔献状聊相娱。岸旁青帘酒可沽，拔剑割炙倾玉壶。

与君痛饮留斯须，此意此意不可孤。山川惨淡百战馀，古今变态难尽摹，且书雨里金焦图。
题江贯道百牛图
白珽（元代）

几年散放桃林后，余四百蹄犹可骑。
揽镜挂书多自在，能骑惟有一凝之。
答韩使同在边
陈子昂（唐代）

汉家失中策，胡马屡南驱。闻诏安边使，曾是故人谟。

废书怅怀安，负剑许良图。出关岁方晏，乘障日多虞。

虏入白登道，烽交紫塞途。连兵屯北地，清野备东胡。

边城方晏闭，斥堠始昭苏。复闻韩长孺，辛苦事匈奴。

雨雪颜容改，纵横才位孤。空怀老臣策，未获赵军租。

但蒙魏侯重，不受谤书诬。当取金人祭，还歌凯入都。
次韵学士兄春日谩成
李弥逊（宋代）

飘泊悲生事，人情翻手云，
习闲真似懒，补拙谩知勤。
老作渔樵计，梦观钟鼎动。
成亏皆一戏，不复问斯文。
送何一之右司出守平江
杨万里（宋代）

十年一别再从游，又见鱼书拜彻侯。
人物只今何水部，风流不彻柳苏州。
白苹洲上春传语，乌鹊桥边草唤愁。
报政不应迟五月，莺花紫禁伫归舟。
偶作 其二
曹彦约（宋代）

太极奚河图，河图非太极。矧复赘无极，哀哉何太息。

何不观古圣，一一已默识。□湖为作图，交扰而曲屈。

是孰知五行，五行皆妙质。不可离合论，浑浑体自一。

安得孔子生，邪说俱荡涤。哀哉复哀哉，太息复太息。
秋旅 其二
杜乘（清代）

城上高楼倚暮烟，乾坤秋思莽无边。蟹肥甓社菰蒲水，酒熟盂城橘柚天。

心事几年羞狗监，人情何处挂龙泉。今宵伏枕窥残月，书寄山妻亦黯然。
冬日山居好十首 其三
舒岳祥（宋代）

冬日山居好，随家丰俭宜。果成猿种核，薪落鹤巢枝。

梅见天机早，菊知霜信迟。读书年少事，任汝眼昏眵。
和毅甫惠梅竹茶曲
吕陶（宋代）

春前识寒梅，雨里见脩竹。一水自浮花，六神休捣曲。

清惠非尘埃，佳章亦金玉。毫发无重轻，此意可励俗。
湖南安抚刘龙图挽词二首 其二
汪藻（宋代）

前年旌节驻江湄，始向清扬识紫芝。名系南陬朱鸟影，官兼东观白云司。

初惊楚俗招魂些，已见羊公堕泪碑。千古风流钟岭峤，湘人应配曲江祠。
秋半闻莺
洪咨夔（宋代）

木叶青黄几栗留，尽情啼破两山幽。
怕人冷落生秋思，故作春声为遣愁。
送别
陈虞之（宋代）

柳湿征衫晚出关，荒城古雪剑花寒。
西风漠漠龙沙路，马上青山带醉看。
南乡子 宝玄堂偶得
尹志平（元代）

本性爱疏慵。不厌无名不厌穷。落魄随缘无所碍，心通。观透人间事事空。得失本来同。动静何劳问吉凶。兀兀前途真自得，成功。都在忘言
下方广观瀑
朱葵之（清代）

雪山夜颓银潢泻，水势行空若奔马。琳宫一角枕山腰，珠瀑环观宜在下。

云峦䆗窱开烟村，中有修竹藏寺门。寒山拾得不可见，一声鱼呗清心魂。

寺门恰对前山麓，崖磴层层互起伏。殷地春雷走甲兵，洒空夏雪飞罗縠。

侧出都疑琼树悬，横拖似避金松矗。万丈奔驰界赤霞，千番灌溉滋黄独。

君不见，仙掌侧，匡庐旁，龙湫大小争颉颃。建瓴之势此为最，白龙首尾何昂藏。

兴公作赋叹奇绝，至今翰墨流馨香。吁嗟乎！安得剡溪藤一纸，收拾青山入笔底。

更谱怪松尺有咫，卧听惊涛长隐几。
庚申春再得奉祠
姜特立（宋代）

香火缘深宦意灰，十年萧散卧蒿莱。
庞公从此不入市，只与渔樵相往来。
饮伦樾溪秀野亭
吴允裕（明代）

地僻天偏厚，亭幽春自深。横塘澄碧练，过雨沐青林。

百卉开将遍，纤埃寂不侵。相携有馀庆，谁复问晴阴。
秋斋杂咏
秦蕙田（清代）

夙有东皋约，春畦十亩閒。窗开泉上树，门对雨中山。

好鸟亦知静，孤云时就闲。何当守寂寞，长掩旧柴关。
寄冯使君
贯休（唐代）

山风与霜气，浩浩满松枝。永日烧杉子，无人共此时。

为文攀讽谏，得道在毫厘。唯有桐江守，常怜志不卑。
雪作 其一
韩淲（宋代）

腊里春前雪，江南瘴疠清。隔林应得趣，一壑岂忘情。

已喜疏梅发，遥知细麦生。易疏何易密，积厚转无声。
和刘道原咏史
苏轼（宋代）

仲尼忧世接舆狂，臧谷虽殊竟两亡。
吴客漫陈豪士赋，桓侯初笑越人方。
名高不朽终安用，日饮无何计亦良。
独掩陈编吊兴废，窗前山雨夜浪浪。
儗汉末小乐府九首 其九 曹阳田
缪荃孙（清代）

黄屋何偃蹇，露宿曹阳田。回首望长安，宫阙成秋烟。
后庭花
朱淑真（宋代）

岂意为花属后庭。荒迷亡国自兹生。
冬日与群公泛舟焦山
王瓒（唐代）

江外水不冻，今年寒复迟。众芳且未歇，近腊仍袷衣。

载酒适我情，兴来趣渐微。方舟大川上，环酌对落晖。

两片青石棱，波际无因依。三山安可到，欲到风引归。

沧溟壮观多，心目豁暂时。况得穷日夕，乘槎何所之。

纵步不知远，夕阳犹未回。好花随处发，流水趁人来。
斗鸠行
庞尚鹏（明代）

最喜群鸠在高树，时时相对呼风雨。一朝狂噪百怒生，顿觉形骸分尔汝。

吁嗟羽族诚卑微，分飞顾影将安归。丈夫斗智不斗力，排山倒海终何为。

古今局面皆如梦，休将胜负为轻重。泰山兀立霄汉间，掣电轰雷摇不动。

众星敢比孤月明，一鹗能令百鸟惊。英雄吐气千军勇，何待奋臂轻争衡。

秦人鏖战长城外，焉知祸起萧墙内。鸿沟万里接天流，茫茫楚汉今安在。

曾闻捕羊指为虎，羊质虎皮宁足数。蚊虻飞聚任成雷，一击胜之未为武。

争名逐利田单牛，烈火连天苦未休。满目豪华易消歇，祇馀荒冢北山头。

一门牴牾成胡越，尺田寸宅交相夺。说客苏张不可移，骨肉恩情中断绝。

何如捲舌且深藏，冰天炎海夜生凉。掩耳不闻门外事，是非得失俱相忘。
金陵感秋
王镃（宋代）

鱼书难寄水空流，两袖西风破黑裘。
客梦芦花晋城月，归心枫黑浙山秋。
世情老去谙方熟，愁事来时醉便休。
满目关河怀古恨，如今何处问孙刘。
西禅院竹
梅尧臣（宋代）

古寺带脩冈，青葱万竿玉。春梢长旧林，夏雨湿新绿。

幽禽啸呼杂，晚照阴晴续。解带欲忘归，壶觞欢自足。
汴河
罗邺（唐代）

炀帝开河鬼亦悲，生民不独力空疲。

至今呜咽东流水，似向清平怨昔时。
建溪
郑叔明（宋代）

水色山光表里清，野花溪柳意相迎。狂歌惊鹭滩头散，攲枕看云岭上生。

峰曲转帆疑路尽，潭深飞棹觉舟轻。归程渐喜乡关近，竹户枫林鸡犬声。
东曙寄诗志局为教甚多次韵奉答盖各言其志而亦互相发也
顾清（明代）

举世纷纷役此生，腐儒身后独矜名。可能绮陌金丸子，并有箕山颍水清。

米传未消陈寿耻，酱封须待子云明。南楼昨夜凭阑望，耿耿银潢带玉衡。
山居杂咏 其三
释今龙（明代）

万籁此中寂，吾心自杳冥。窗临流水远，榻对乱峰青。

橡栗供朝爨，瓶盂濯晚汀。岩前拂危石，枯坐自喃经。
小浮邱閒居
李时行（明代）

门巷春深昼不关，阶前蜗迹杂苔斑。邻沽任可长留客，市隐何苔更买山。

有兴独寻芳草去，无机惟爱白云閒。坐临磐石看流水，日暮空随倦鸟还。
雪后同许计部过崔都水
黎民表（明代）

潞水背京邑，簿书成陆沉。况兹异乡感，复尔玄运侵。

疲骖何所适，矌望就前林。大陆玄云合，苍龙迥且深。

绸缪赖君子，芳讯吐中襟。并坐荫华榱，醇酎时劝斟。

悲风振积霰，颓光喧寒禽。豫乐惬时序，延览谐夙心。

去晷良足念，来欢犹可寻。高冥徯六羽，结桂山之阴。
题烟竹图
仇远（元代）

楚山晴雨未分明，淡锁苍筠晓更清。
浑是一江秋色染，只疑无处著秋声。
临昆亭
刘敞（宋代）

孤城西北起高楼，天半昆崙入寸眸。碧树参差见平圃，屯云重叠辨轩丘。

百年礼乐逢休运，千里江山极胜游。那似鲍昭空写恨，不为王粲独销忧。
春夜述怀
吴与弼（明代）

多病无安枕，长吟更短吟。园林初雨歇，花柳已春深。

身世双秋鬓，乾坤独苦心。明朝风日好，何处快登临。
买舟
沈说（宋代）

租得舟如叶，低低半搭篷。
仅堪容野客，还喜友渔翁。
溯水斜盼浪，悬崖逆斗风。
去程应不计，且泊槿花丛。
涿州
许及之（宋代）

蓦直中原掌似平，范阳巢穴奈天成。未能太古全无事，黄帝如何不治兵。
题张元德著作春秋解二首 其一
刘克庄（宋代）

端平俱辱弓旌召，鹏鴳逍遥各不同。笑我赭衣钳楚市，愧君白帽老辽东。

董迂因被公羊误，杜癖惟于左氏忠。晚取诸家高束起，且看渠与意林公。
禁中闻杜鹃
姜特立（宋代）

飞叫入仙城，千门夜未扃。
那知清禁里，却有野人听。
枕上和圆机绝句梅花十有四首
晁说之（宋代）

东郭先生谁与依，雪中意气后夔诗。
香添皎洁成梅咏，好视江边黄绢辞。
罗浮国醮
李昴英（宋代）

霓氅蹁跹拜玉宸，发挥道德五千文。
步虚夜半千山月，朝斗空中五色云。
风雨若时昌国运，乾坤齐寿祝吾君。
贤侯方寸精诚积，散作丰湖叶气薰。
送胡季昭谪象郡
杜丰（金朝）

庐陵一小郡，百岁两胡公。
论事是小异，处心应略同。
有书莫焚稿，无恨岂伤弓。
病愧不远别，写诗霜月中。
雨後晚步郡圃二首
杨万里（宋代）

风勒归云带雨回，不容老子小徘徊。
拨忙也到池亭上，昨日卷荷今尽开。
念奴娇（再用韵答韩子师）
韩元吉（宋代）

定交最早，叹西津几度，匆匆论别。世事浮云山万变，只有沧江横月。长忆追随，湖山好处，醉帽欹风雪。竹阴花径，兴来题尽桐叶。

谁忆此地相逢，鬓毛君未白，眉添黄色。屈指烟霄归诏近，路入龙楼金碧。千载功名，一尊欢笑，会作他年说。倚天长剑，夜寒光透银阙。
晚立有作
赵蕃（宋代）

朝晖熏我肌，不饮类酣适。
夕阴惨我颜，所抱非隐戚。
昼夜无集机，日月布常职。
浮生任变灭，二者互出没。
汝忧何从生，汝喜何自得。
阴晴况莫料，暄暖难屡必。
顾虽甚蒙昧，讵敢规造物。
衾裯欠宵具，薪炭乏预积。
未免形语言，宁知见颜色。
子启学士见过仆适他出不遇奉简
杨士奇（明代）

病来愁坐愁无那，强为寻医暂起行。寄谢玉堂曾学士，高轩相过不相迎。
疥癣二首
刘克庄（宋代）

发肤勿毁斯为孝，疥癣虽微至不仁。
血气衰无丹换骨，亲朋疏恐癞传人。
裸裎懒对炎凉客，汤熨犹贪闪电身。
臭腐神奇同尽耳，全归即可见先亲。
满江红·帘拍风颠
华岳（宋代）

帘拍风颠，云共雨、商量欲雪。愁不寐、兽炉灰冷，寸肠千结。罗带只贪珠泪擤，金钗不整乌云侧。对菱花、空自敛双蛾，伤离别。

心下事，凭谁说。愁与恨，如山积，被傍人调闻，呢龟成鳖。塞雁来时空怅望，梅花开后无消息。恨薄情、拚却与分飞，还重忆。
和王文州咏雪韵
王炎（宋代）

老尽青青江上山，渔蓑如画过前湾。
玲珑冰玉光相射，点缀寒花意自閒。
瓮面春风消寂寞，炉中宿火护尫孱。
请君试跨白霓去，鹤氅凌空我愿攀。
别李秘书始兴寺所居
杜甫（唐代）

不见秘书心若失，及见秘书失心疾。安为动主理信然，

我独觉心神充实。重闻西方止观经，老身古寺风泠泠。

妻儿待我且归去，他日杖藜来细听。
送庞祐甫五首 其三
韩元吉（宋代）

濯濯机中丝，粲粲锦绣段。自非同心人，千金孰肯换。
昭君辞
薛道衡（隋代）

我本良家子，充选入椒庭。
不蒙女史进，更失画师情。
蛾眉非本质，蝉鬓改真形。
专由妾命薄，误使君恩轻。
啼沾渭桥路，叹别长安城。
夜依寒草宿，朝逐转蓬征。
却望关山逈，前瞻沙漠平。
胡风带秋月，嘶马杂笳声。
毛裘易罗绮，毡帐代金屏。
自知莲脸歇，羞看菱镜明。
钗落终应弃，髻解不须萦。
何用单于重，讵假阏氏名。
駃騠聊强食，筒酒未能倾。
心随故乡断，愁逐塞云生。
汉宫如有忆，为视旄头星。
咏筝雁
刘绩（明代）

弦弦相近不相离，入调频将玉手移。最恨曲终人散后，影分行断各参差。
春晓
弘历（清代）

庭柯鸣曙禽，窗棂散晨景。晏眠夙所戒，平旦气方静。

春衣暂倚夙，花乳欣浇茗。停跸匪豫游，勤政同宫省。

借问奏书囊，几多待批省。
閒居杂咏三十二首·口
陈淳（宋代）

口所以司言，所言必正说。
非法谨勿道，道之为噬噎。
金刚随机无尽颂·结实分主
释印肃（宋代）

劈开三十二，金点琉璃器。
灿烂烁光辉，谁解分明契。
琐窗寒 其二 消寒第四集
张慎仪（清代）

东坼瓦凇，香温炉篆，最宜朋酒。岁涂当丑，小聚槃科如斗。

莫再谭、而今何世，而今犹是唐虞否。且相沿旧例，琴歌棋局，联驩还又。

雅有。仝岑友。■数点梅花，按图数九。尖叉闲斗，差与聚星为偶。

有许多、丽语清词，欧苏合铸为一手。付与他、画壁旗亭，可流传久久。
淮阴
张耒（宋代）

芦梢林叶雨萧萧，独卧孤舟听楚谣。
生计飘然一搔首，西风沙上趁归潮。
生查子
张先（宋代）

当初相见时，彼此心萧洒。近日见人来，却恁相谩諕。休休休便休，美底教他且。匹似没伊时，更不思量也。
春思
于谦（明代）

春色二分过，花枝一半开。天涯芳草遍，游子几时回。
谷日喜王煜瞻归自丹霞
释今无（明代）

貂裘新礼法王回，明媚春风着意催。入郭始知僧虑静，看山从此道情开。

孤篷一月凉生雨，午夜千峰雪照梅。最是往来官驿客，多君莲社有宗雷。
初冬快晴陪宣卿叔夏游石头庵过三生藏穷深极
胡寅（宋代）

大林深护栋梁材，蔽日韬风万壑哀。
不见斧斤寻谷去，只看薪槱出山来。
咏镜
袁藩（清代）

阿房宫中星万点，荧荧绮户秋波滟。当年对此知何人，香销腻玉愁云掩。

照胆铸成粉黛悲，三千宫女敛蛾眉。骊山未毕重瞳入，咸阳三月青磷窥。

自从埋照归东海，苔封水浸寒光在。洗出窗前皎月生，那知朝市浮云改。

绛气连朝瞩太清，一泓秋水淡空明。红颜阅历知多少，霜鬓怜予亦有情。
送殷尧藩侍御游山南
姚合（唐代）

诗境西南好，秋深昼夜蛩。人家连水影，驿路在山峰。

谷静云生石，天寒雪覆松。我为公府系，不得此相从。
小醉折梅
杨万里（宋代）

死爱花枝不忍吹，醉来恣意折芳菲。
鬓边插得梅花满，更捻南梅满把皈。
寄刁景纯
刘攽（宋代）

使君归老意逍遥，黑发苍眉见后凋。自力登山不扶杖，等閒留客亦通宵。

万松乔木参云日，百顷春苗浸海潮。径欲从公十日饮，艳歌清绝舞妖娆。
送宗泰住成都正法院四首
郭印（宋代）

道人活计等虚空，城郭山林处处通。
随缘应现水中月，万壑千潭一照同。
郊庙歌辞。晋朝飨乐章。群臣酒行歌
佚名（唐代）

剑佩俨如林，齐倾拱北心。渥恩颁美禄，咸濩听和音。

一德君臣颁，重瞳日月临。歌时兼乐圣，唯待赞泥金。

万国咸归禹，千官共祝尧。拜恩瞻凤扆，倾耳听云韶。

运启金行远，时和玉烛调。酒酣齐抃舞，同贺圣明朝。

令节陈高会，群臣侍御筵。玉墀留爱景，金殿霭祥烟。

振鹭涵天泽，灵禽下乐悬。圣明无一事，何处让尧年。
按狱眉山舟行
赵抃（宋代）

携琴晓出锦官城，千里秋原一望平。放舸急流身觉快，披云孤屿眼增明。

农田雨后畦畦绿，渔笛风前曲曲清。讯狱远邦先涤虑，恤哉休戚在民情。
竹庵
郭廑（明代）

高士何年赋考槃，半庵脩竹带飞湍。窗迎嶰谷三春霁，幔捲湘潭五月寒。

鹤立静依青翡翠，凤吟曾上碧琅玕。好期澹月凉云夕，曲尽瑶琴白雪弹。
浪淘沙 其一 题画
叶璧华（清代）

烟水溯空蒙。五色云烘。几株风树自惺忪。指点乱山残照里，一株霞红。

客路叹飞蓬。聚合匆匆。石阑小坐话离悰。为道诗囊收好句，少个奚童。
送胡士琏贵州按察使 其一
杨士奇（明代）

澹云心事坚冰操，白首如公见几人。抚字久烦熊轼重，澄清今睹豸冠新。

乱山啼鸟蛮烟里，深树蟠蛇獠水滨。何幸明时建官府，会持轻典播皇仁。
归善权谢福岩
李曾伯（宋代）

强健南游抱病还，鬓毛剥落足蹒跚。
喜观云衲酬前约，莫听家蹒说旧官。
幸免如陵羞在陇，将期同愿老於盘。
当家公案师拈出，更向三山石上看。
哀石昌言舍人
梅尧臣（宋代）

朔日望颜色，衣冠朝帝阍。
西灵未生魄，东岱已收魂。
吊哭新居启，封题旧箧存。
善人吾不见，何可问乾坤。
圣贤无不死，寿夭复何云。
唯有名常在，其余理莫分。
朝荣金玉宝，暮殒蕙兰焚。
今日寝门哭，绪言长绝君。
贾谊过秦毕，相如谕蜀归。
二人名既大，一日命何微。
痟似乌常渴，灾成鵩不飞。
百年今已矣，冰结泪沾衣。
天台道中用陈氏园亭韵
刘宰（宋代）

亭俯澄波对碧山，山头古木总苍颜。
爱山未辨还山计，猿鹤还应伴我閒。
梦
王安石（宋代）

黄粱欲熟且留连，漫道春归莫怅然。
蝴蝶岂能知梦事，蘧蘧飞堕晚花前。
崇山图七贤诗
张嵲（宋代）

山容浑似关南见，水曲初疑岘首看。
闻说新堂多胜概，待飞一叶上云端。
鄱阳恭上人求语
释绍昙（宋代）

鄱阳风鼓浪千寻，彻底探穷不顾身。
塔主连声呼莫莫，截流机峻恐惊人。
成都遨乐诗二十一首·七月十八日太慈寺观施
田况（宋代）

飞阁穹隆轶翠烟，盂兰盛会众喧阗。
且欣酷暑从兹减，渐有凉风快夕眠。
建隆以来祀享太庙十六首
佚名（隋代）

工祝升阶，实户在位。
祗达孝思，允修毖祀。
类相有备，克恭乃事。
俨恪其容，通此精意。
登虞山拂水岩高台
郭谏臣（明代）

解官已作吴中隐，携客同登湖上台。峭壁日穿云窦破，飞泉风拂雨珠来。

山光绕户开图画，湖景浮空落酒杯。乘兴久𢬵酩酊醉，林间好鸟莫频催。
南国
宋祁（宋代）

南国豪华地，东风骀荡天。
露兰薰夕梦，烟柳重春眠。
歌断云空度，书长燕未传。
吟成休自许，芳草更绵绵。
贫居自警三首
刘克庄（宋代）

客过吾庐语至晡，旋营盐酪刈薪刍。
酒兼麟脯不时有，饭与鱼羹何处无。
力穑勿忘家世俭，堆金能使子孙愚。
俗儿未识贫中乐，妄议书生骨相臞。
使东川。夜深行
元稹（唐代）

夜深犹自绕江行，震地江声似鼓声。

渐见戍楼疑近驿，百牢关吏火前迎。
送慧林明茶头颂
黄庭坚（宋代）

慧林有一老人，恰似银瓮盛雪。
彻底元无渗漏，旁观但知皎洁。
有徒三百二百，木钻漫钻磐石。
或遇东海鲤鱼，一棒令生羽翼。
其余两两三三，归堂又要茶吃。
上人南来云水，因行不妨掉臂。
凤山修水东西，灵草春来满地。
但令己事相应，归日驴驮不起。
水调歌头（同黄主簿登清风峡刘状元读书岩）
章谦亨（宋代）

解变西昆体，一赋冠群英。清风峡畔，至今堂以读书名。富贵轻于尘土，孝义重于山岳，惜不大其成。陵谷纵迁改，草木亦光荣。

与仇香，穿阮屐，试同登。石龛虽窄，可容一几短擎灯。千仞苍崖如削，四面翠屏不断，云雾镇长生。最爱岩前水，犹作诵弦声。
游丝
吕祖谦（宋代）

游丝浩荡醉春光，倚赖微风故故长。
几度莺声留欲住，又随飞絮过东墙。
东飞伯劳歌
萧衍（南北朝）

东飞伯劳西飞燕，黄姑织女时相见。
谁家女儿对门居，开颜发艳照里闾。
南窗北牖挂明光，罗帷绮箔脂粉香。
女儿年几十五六，窈窕无双颜如玉。
三春已暮花从风，空留可怜与谁同。
天台三贤堂 寒山
杨杰（宋代）

家住天台寺，云岩万丈潭。本来人不识，饶舌是丰干。
买陂塘·赎裘
邓廷桢（清代）

悔残春、炉边买醉，豪情脱与将去。云烟过眼寻常事，怎奈天寒去暮？寒且住！待积取叉头，还尔绨袍故。喜馀又怒。怅子母频权，皮毛细相，斗擞已微蛀。
铜斗熨，皱似春波无数，酒痕襟上犹涴。归来未负三年约，死死生生漫诉。凝睇处，叹毳幕氊庐，久把文姬误。花风几度？怕白袷新翻，青蚨欲化，重赋赠行句。
得岱峰临安学舍书却寄
钱泰吉（清代）

广文书到苦言贫，饥饿看山蒜发新。食少花猪儿女瘦，规依白鹿学徒亲。

经师自古归儒者，《大雅》须教有替人。莫倚官间无一事，但吟蝴蝶句通神。
月湾约游鹅塘不果再约送南翁北上共了庐阜之
徐瑞（宋代）

鹅塘阻趁登山屐，庐阜端随下水船。
况是故人当送远，不乘清兴待何年。
英雄埋没龙长卧，道学榛芜鹿自眠。
访古归来春意动，倚峰要了看山峰。
山径
范成大（宋代）

云根新径络山腰，暗绿交阴宿露飘。
行到竹深啼鸟闹，鹁鸠老怨画眉娇。
奉和御製契丹出境将议回鑾五言六韵诗
杨亿（宋代）

戎辂巡河右，天威讋鬼方。
五营开细柳，三令凛飞霜。
氛祲消千里，声名耀八荒。
灵旗风助顺，黄道日呈祥。
偃革边关静，回鑾海县康。
欣陪從臣末，归跸奉高骧。
早花
杜甫（唐代）

西京安稳未，不见一人来。
腊日巴江曲，山花已自开。
盈盈当巴杏，艳艳待春梅。
直苦风尘暗，谁忧客鬓催。
蓬莱阁后六绝 其六
王世贞（明代）

杖底秋风忆旧游，题诗应在阁东头。长令风雨千山合，不逐星辰五夜收。
寄鲤鱼与万大年
王十朋（宋代）

江枫摇落江梅破，江上诗人有佳句。欲于龙穴觅明珠，试遣鲤鱼传尺素。
秀州僧本莹静照堂
苏轼（宋代）

鸟囚不忘飞，马系常念驰。
静中不自胜，不若听所之。
君看厌事人，无事乃更悲。
贫贱苦形劳，富贵嗟神疲。
作堂名静照，此语子谓谁。
江湖隐沦士，岂无适时资。
老死不自惜，扁舟自娱嬉。
従之恐莫见，况肯従我为。
舟过青半，望横山塔二首
杨万里（宋代）

孤塔分明是故人，一回一见一情亲。
朝来走上山头望，报道兰溪酒恰新。
县治登梁和寄居余叔济韵
陈宓（宋代）

古县公庭二百春，聊因风雨一番新。
恨无尺寸堪酬主，敢有丝毫更扰民。
方叹闾阎惊脱水，却惭梁栋欲超尘。
年丰俗美多馀暇，雁鹜行中看雀驯。
菩萨蛮五首·集南唐李后主句 其二
吴庆焘（清代）

亭前春逐红英尽。一钩斜月临妆镜。何事下巫峰。梦迷春睡中。

雨云深绣户。笑里轻轻语。鬓乱晚妆残。教郎恣意怜。
中夜
杜甫（唐代）

中夜江山静，危楼望北辰。长为万里客，有愧百年身。

故国风云气，高堂战伐尘。胡雏负恩泽，嗟尔太平人。
长门怨
杨维桢（元代）

阿娇盼美目，阿娇贮金屋。金屋瑶华春未老，长门一夜生秋草。

瑶才人，金百斤，受金为我赋长门。长门写春愁，君王见之为伤秋。

临邛沟水东西流，不知悲妇悲白头。
岁晏百忧集二首 其二
丁鹤年（元代）

岁晏百忧集，击节发商歌。商歌未终调，泪下如悬河。

故乡渺何许，北斗高嵯峨。有家不可归，无家将奈何。
题陈宏画明皇太真联镳图
程敦厚（宋代）

普辔春风禁籞游，外间底事上心头。
骑驴后日嘉陵道，料得君王始欲愁。
作远书罢卧自得亭
吴与弼（明代）

群缄裁罢一身轻，又向高秋卧此亭。遥想故人天上梦，可知衰病日伶俜。
点苍山歌赠雪屏赵考功
唐顺之（明代）

点苍山，蓉九峰，峰峰巧削玉芙蓉，炎天赤日雪不融。

峰顶涌出蓉九泉，一峰一泉相萦缠，流到峰前共一川。

雪花乱落绿波里，迭岛连洲镜中起，是为巨海名西洱。

蒙舍当年控百蛮，山水中间凿两关，一夫守此百不攀。

圣代垂裳九夷附，此地千秋罢烽戍，洱海行人日夜渡。

剪除蓬藋疏街衢，歌钟绮衣盈路隅，昔日不毛今雄都。

山中鸡犬散不取，山下乌蛮种禾黍，况乃儒风似邹鲁。

纷纷犀象走王庭，怪石亦具山水形，尽辇中州作画屏。

羡君结庐山之窟，窗里诸峰互出没，夜夜读书常映雪。

蓉年簪笏系朝班，位高官要身不闲，惟有清梦到故山。

余亦平生好奇者，一说名山心若洒，何时与君共坐雪峰下。
秋夜寄皇甫冉郑丰
刘方平（唐代）

洛阳清夜白云归，城里长河列宿稀。
秋后见飞千里雁，月中闻宿万家衣。
长怜西雍青门道，久别东吴黄鹄矶。
借问客书何所寄，用心不啻两乡违。
挽贾平章生母
王义山（宋代）

有子万事足，相与乐湖山。
花迳板舆稳，萱庭衮服斑。
轲亲荣鼎养，鲁国忽丧还。
元气极之母，生贤奠两间。
为陈天与大监寿
释宝昙（宋代）

太史笔端云似画，老从星外月如规。
十分酷似梅花瘦，一点非关玉琯吹。
谏草成山安用许，槐庭转日未应迟。
东风快便公须醉，莫问人间是几时。
松风石室
桑调元（清代）

滑磴盘硗确，石室颇清妙。野啬秋不花，盘垡青窈窕。

数曲绕垣秋，松山面幽峭。虚檐入松风，催发{口酋}然啸。

莓台屦迹绝，荒冷蟪蛄吊。山厨起炊烟，一缕出萝茑。

倚树寂无言，深坞自斜照。
次韵徐师川喜洪驹父归自临汀之作
李彭（宋代）

赤壁烟波翻渺溟，长沙卑湿重行行。一觞一咏劳清梦，三沐三薰慰别情。

不作畔牢愁执戟，共吟哀郢哭初平。生来竞病几牢落，漫兴安能学背城。
杭州歌 其二
区大相（明代）

金陵东渡更龙蟠，越水吴山画里看。尽说江南好行乐，谁云江左是偏安。
兴元府园亭杂咏·北轩
文同（宋代）

天上之贵神，所居皆在北。
有轩正相望，慢恐取阴劾。
余常过则趋，不敢兹少息。
桂隐纪咏·易容轩
张镃（宋代）

世界无非我，心怀即是天。
玉堂并草舍，何地不安然。
送陈清夫西上
林希逸（宋代）

健笔朋俦推许久，芬芬几播桂花秋。词埸多羡君叉手，省户须花鬼点头。

昔送广文生有序，今无瞌睡汉争筹。高科迟取君休讶，恩数龙飞榜最优。
赠刘高士
翁卷（宋代）

灵境康庐上，师曾此处家。
今游在京国，谁为管烟霞。
觅句行逢鹤，持经坐对花。
笑予非酒户，相劝满鸥茶。
赠防江卒六首 其三
刘克庄（宋代）

昨者邳徐表奏通，圣朝除吏遍山东。
新来调卒防秋浦，又与山东报不同。
宋颂九首·金陵
石介（宋代）

金陵峨峨，长江万里。
谁为巢穴，养此蛇豸。
天岂作限，而险而恃。
不顺不臣，敢亢天子。
送同年江学庭弟学文归建昌
张以宁（明代）

白发江夫子，青云信独稀。
故人长北望，令弟又南归。
庭树乌先喜，江帆雁共飞。
东湖春柳色，到日上君衣。
得琏老庄僧书所报周悉且速东归既愧其勤因述书语为谢仍约官满就见
李之仪（宋代）

故人书报新种畦，东皋豆麦稻水西。更添庄屋成两脱，筑出涌路排沙泥。

柳插千本竹万个，鸡豚母子群相携。又倚前冈辟场圃，更下南泊来凫鹥。

两年课役已似此，数岁渐可如山溪。吾师报地适我与，胸中莹彻真琉璃。

一钱不敢力为尽，只得一饭仍鸡栖。我惭汩没落陷阱，眼前差路知几蹊。

缅怀吾邦归未得，书来未读先酸悽。本无去来强絷缚，亦非颠倒随倾挤。

万众过眼即他物，列鼎既饱均朝齑。明年定作一村老，非施委曲谁刀圭。
魏京诗 其二十二
刘敞（宋代）

显显天子，孝德自躬。率是休烈，覃之北戎。
南康席上赠刘李二君
黄庭坚（宋代）

伯伦酒德无人敌，太白诗名有古风。
浪许薄才酬大雅，长愁小户对洪锺。
月明如昼九江水，天静无云五老峰。
此赏不疏真共喜，登临归兴尚谁同。
小练林承事挽词二首
林亦之（宋代）

生前莫问刘郎浦，死后还看孟母邻。
遥想刍灵穿海出，浪头如屋自愁人。
暑退病起沐罢倦卧得芸叟诗招为草堂紫阁之游
李复（宋代）

八月秋高肺病苏，深居吾亦爱吾庐。
晚风剡剡初衣裌，白发萧萧不满梳。
困著藜床眠北牖，远飞蝶梦访清都。
觉来闻有云山兴，亲写新诗欲起予。
采菱曲二首 其一
江洪（南北朝）

风生绿叶聚，波动紫茎开。含花复含实，正待佳人来。
题方龙媒园亭
陈恭尹（清代）

几日空亭坐不回，主人相为扫莓苔。庵分茗火连僧至，井汲香泉带月来。

高树蝉寒秋叶减，方池鱼跃水萍开。闲园物色皆堪赋，羡尔江南庾信才。
晋鼓吹曲二十二首 其二十 玄云
傅玄（魏晋）

玄云起丘山。祥气万里会。龙飞保蜿蜿。凤翔何翙翙。

昔在唐虞朝。时见青云际。今亲游万国。流光溢天外。

鹤鸣在后雷锋。清音随风迈。成汤隆显命。伊挚来如飞。

周文猎渭滨。遂载吕望归。符合如影飨。先天天弗违。

辍耕综时纲。解褐衿天维。元功配二王。芬馨世所稀。

我皇叙群才。洪烈何巍巍。桓桓征四表。济济理万机。

神化感无方。髦才盈帝畿。丕显惟昧旦。日新孔所咨。

茂哉明圣德。日月同光辉。
正月十五日与兄弟清坐灯下不饮取黄精荔子甘
李弥逊（宋代）

满床缃帙照清灯，碧眼相看老弟兄。
不见柳枝罗酒脯，旋烧榾柮煮黄精。
雪夜同陆山人过张司理时张已补外陆将还山
欧大任（明代）

寒色千门日易低，为君一过玉河堤。月移赵瑟佳人起，雪照吴钩侠客携。

官阁梅花孤梦后，钓船春草五湖西。天涯尺素题何处，好忆燕台疋马嘶。
次韵周畏知用南轩闻说城东梅十里句为韵六言七首 其三
许及之（宋代）

故人驰一枝使，诗翁筑五言城。须邀从事入幕，休唤孔方作兄。
黄河篇
陈履（明代）

黄河水，何浑浑，昆崙道是黄河源。千回万折入中土，洪流终古势若奔。

我来天津望东海，主人为客移仙䑳。淩风欲访蓬莱胜，抚景旋开河朔尊。

高谈迥出形骸外，眼中世态安足言。此时客子亦倾倒，狂来自把长髯掀。

翻怜雌伏风尘里，十年戢翼愁飞骞。人生行乐在适意，且对美酒消忧烦。

但看日日随流水，黄河谁见回昆崙。
客夜不寐四首
陈造（宋代）

清樽黄卷交期绝，芋火前头老懶残。
赖有平生短檠在，一灯明灭伴更阑。
哭薛子舒二首 其二
刘克庄（宋代）

忍死教磨墨，留书诀父兄。读来堪下泪，寄去怕伤情。

墓要师为志，诗于世有名。夜阑秋枕上，犹梦共山行。
凤凰台上忆吹箫 忆别，用漱玉词韵寄林风。
李佩金（清代）

花灺银釭，香萦宝篆，睡横金凤搔头。见一丝残月，冷侵琼钩。

试问嫦娥知否，欲无愁、有我难休。算筝柱，年华未到，几度春秋。

今休。飞飏蝶梦，奈不识江南，烟水迷留。望碧天如镜，怕上层楼。

记得那时分手，到此日、泪尚盈眸。更何处，声声玉箫，谱出离愁。
赠少室山麻襦僧
姚合（唐代）

只辫麻为衲，此中经几春。庵前多猛兽，径小绝行人。

泉近濆瓶履，山深少垢尘。想师正法指，喻我独迷津。
出郊劝农饭蔬于法石僧舍时方闵雨有无麦之忧因成八绝 其二
王十朋（宋代）

二麦青黄雨失时，老农相顾但嗟咨。使君徒用虚文劝，稼穑艰难未必知。
赠舅氏授室
廖行之（宋代）

不须种玉向蓝田，不用吹笙学凤仙。
试看玉郎亲迎处，梯云挈得月婵娟。
送钟员外
孙岘（唐代）

万物中萧洒，修篁独逸群。贞姿曾冒雪，高节欲凌云。

细韵风初发，浓烟日正曛。因题偏惜别，不可暂无君。
同熊少府题卢主簿茅斋
高适（唐代）

虚院野情在，茅斋秋兴存。孝廉趋下位，才子出高门。

乃继幽人静，能令学者尊。江山归谢客，神鬼下刘根。

阶树时攀折，窗书任讨论。自堪成独往，何必武陵源。
小住杨山人栖隐处题壁六首 其三
林占梅（清代）

藤床竹槛晚凉多，无数岚光四壁罗。坐爱午晴新梦觉，穿窗时有白云过。
次韵周提刑出邓鄙五首
饶节（宋代）

旌旗肃肃卷秋风，赤脚儿童挽乃翁。使者回看为农喜，年来衣履不穿空。
出塞
薛道衡（隋代）

边庭烽火惊，插羽夜征兵。
少昊腾金气，文昌动将星。
长驱鞮汗北，直指夫人城。
绝漠三秋暮，穷阴万里生。
寒夜哀笛曲，霜天断鴈声。
连旗下鹿塞，叠鼓向龙庭。
妖云坠虏阵，晕月遶胡营。
左贤皆顿颡，单于已系缨。
绁马登玄阙，钩鲲临北溟。
当知霍骠骑，高第起西京。
登壮哉亭二首 其二
许炯（明代）

百战几人在，千秋见此亭。阵前曾饮血，身后尚图形。

乡国无烽火，将军有墓铭。龙泉土花蚀，犹带旧痕腥。
九日张师
赵鼎臣（宋代）

重阳何处可衔杯，瀛海新成百尺台。白雁迎霜前日到，黄花冒雨一时开。

篱边岁岁民同乐，塞外年年上倚才。况有登高能赋客，孙郎声价擅天台。
东山次俞紫微止止堂韵
洪咨夔（宋代）

佛法元无法，人谋尽过谋。
说空犹是看，领妙更何求。
径滑松杉古，窗虚水石幽。
琤琤鸣铁裹，安处一时休。
别元可元亨
薛季宣（宋代）

去矣鸱夷子，片帆移夕阳。意深三折臂，情结九回肠。

风雨思无晦，江湖道可忘。死生犹暂别，万里未为长。
谢程帅袁制使
陈造（宋代）

一编用刘汉，谁似进履生。
同吟谢世书，我尝羡弥明。
昭文倦袖手，此曲宁亏成。
屠龙与澼洸，付渠自重轻。
感兴和李懋卿 其二
邵宝（明代）

夏日苦炎热，浩思嵩山巅。清泉环左右，佳木荫后前。

天风有时至，大音犹浑全。坐此不能往，西望心独怜。
一秋无舍弟手书 题钱舜举所画梅花卷　　　　戴养吾
戴奎（明代）

千古怀人费梦思，殷勤卷赠岁寒枝。钱塘江上花如雪，不耐东风画角吹。
中斋生朝
陈杰（宋代）

当家勋阀旧巍煌，天女裁云为制裳。
胸饱治朝周典礼，箧余内苑汉词章。
经行禾黍关河远，指点蓬莱日月长。
故国风流一回首，不妨鸾玉小徜徉。
喜辱韩十四郎中书兼封近诗示代书题赠
独孤及（唐代）

各牵于役间游遨，独坐相思正郁陶。长跪读书心暂缓，

短章投我曲何高。宦情缘木知非愿，王事敦人敢告劳。

所叹在官成远别，徒言岏水才容舠.
厉屏山祠
董嗣杲（宋代）

漪岚堂北县楼东，香火新标旧令功。
此地岂知钟鼓乐，月明如水藕池空。
菩萨蛮 落花声
杜文澜（清代）

金铃响歇香魂弱，春归只有莓苔觉。睡蝶几曾惊，东风吹地轻。

苔闻春太息，长在阑干侧。临去尚清狂，和蜂敲纸窗。
题三茅堂读放翁碑易道士设茗
韩淲（宋代）

宝山最佳处，突兀三茅堂。幽襟玩岩穴，散脚登崇冈。

梅亭虽未玩，自觉草树香。午阴布修干，禽鸟时来翔。

下视江海波，风烟渺茫茫。贞石披妙词，摩挲有馀光。

吾身已尘土，乃得閒相羊。羽人复能吟，煎茗邀山房。

意胜神顿适，俗远虑兼忘。乃知轩裳絷，自苦升斗藏。

饥饿非难忍，岁月空帝乡。挥手下山去，馀情满秋阳。